עמיר בניון

ביוגרפיה

עמיר בניון נולד בבאר שבע ב-30 באוגוסט 1975  כבר מגיל צעיר החל לגלות עניין רב במוזיקה. את אלבומו הראשון הפיק בין היתר מחסכונותיו מעבודות שיפוצים. הוא התגייס לצה"ל, אך שוחרר לאחר ימים בודדים עקב בעיות סמים.

קריירה

ביוני 1999 הוציא את אלבומו הראשון, "רק את", בעיבודים ובהפקה מוזיקלית של שמוליק דניאל ונדב ביטון. לאחר הקלטת מספר סקיצות, שלח אותן דניאל למיכה שטרית, שהחליט להפיק את האלבום. האלבום זכה להצלחה גדולה, עם מכירות של יותר מ-40,000 עותקים. בין שיריו המוכרים היו "רק את", "כשאת עצובה", "מורה לחיים", "געגוע", "אולי הפעם", ו"יש לי חלום".
בסוף 1999 הוציא בניון את אלבומו השני, "אותו מקום אותה הרוח", גם הוא בהפקתו של מיכה שטרית. את שירי האלבום עיבדו בעיקר אמנים המזוהים עם סגנון הרוק, כשטרית, ברי סחרוף וז'אן פול זימבריס. האלבום זכה להצלחה פחותה מקודמו, אך הניב את הלהיט "שמחות קטנות", שכתב והלחין שטרית, שגם השתתף בו בשירה. השיר מבוסס על טקסט "עיגולי השמחה" של דסי רבינוביץ'.
בשנת 2001 זכה בניון בתואר תגלית השנה בטקס "נוצת הזהב" של אקו"ם.
בינואר 2002 הוציא בניון את אלבומו השלישי "שלכת", עליו עבד במשך כשנתיים. הוא כתב והלחין את רוב שירי האלבום, ועיבד אותם יחד עם נדב ביטון ושמוליק דניאל. השירים המפורסמים ביותר מהאלבום היו "געגועים לדמיון" ושיר הנושא "שלכת", שזכה להשמעות רבות בתחנות הרדיו.
באותה שנה התעוררה סערה ציבורית כאשר יוסף לפיד עלה לראיון רדיו לאחר השמעת שירו של בניון "את אינך" (מתוך האלבום "שלכת"), ואמר שהשיר "נורא", והוסיף: "אנחנו כבשנו את טול כרם, או טול כרם כבשה אותנו?". דבריו זכו לגינויים חריפים. ח"כ יגאל ביבי שלח מכתב חריף ללפיד ובו קבל על ההשוואה בין "התופעה החיובית של התפשטות התרבות והזמר המזרחי לכיבוש של מחבלים מטול כרם". אופיר פינס אמר כי "תגובתו מעידה על חוסר סובלנות, חוסר תרבות, יוהרה, התנשאות וחוסר פתיחות". בניון עצמו הגיב: "כאמן וכעושה אמנות אני מכיר את האופן שבו האמנות והיצירה מפעילות אצל אנשים רגשות מסוימים שונים. זה תפקידה של האמנות". בעקבות הסערה הציבורית התנצל לפיד ויזם פגישת פיוס, אך בניון החרים אותה.

"ניצחת איתי הכל" ופרישה: 2003–2005

בסוף דצמבר 2003 פרסם בניון את הסינגל "ניצחת איתי הכל" ובעקבותיו בינואר 2004 את האלבום שגם הוא נקרא "ניצחת איתי הכל". שיר הנושא זכה להצלחה, והיה ללהיט הגדול ביותר מהאלבום. אחריו יצאו גם הסינגלים "שלום אישה" ו"ימים בהירים" שגם זכו להצלחה. גם האלבום הזה עיבדו נדב ביטון ושמוליק דניאל, יחד עם ליאור שושן ואודי תורג'מן.
בשנת 2005 הוציא גידי גוב את אלבומו "בקצה ההר", שהורכב ברובו משירים שכתב והלחין בניון. בין היתר כתב בניון לאלבום את השירים "מי תרצי", שזכה להצלחה גדולה ולהשמעות רבות, "בקצה ההר", "בית ישן" ו"הליצן העצוב".
במרץ 2005 זכה בניון בפרס אקו"ם על השיר "ניצחת איתי הכל". כשעלה לבמה, מחה על ניצול האומנים בתעשיית המוזיקה, ועל התנהלות בעייתית של אקו"ם עצמה, תוך שהוא מוותר על הפרס היוקרתי ותורם אותו לנזקקים. כחודש לאחר מכן הודיע על פרישה מהופעות על הבמה ובאמצעי התקשורת, והסביר זאת בתחושת המיאוס שיש לו מתעשיית המוזיקה אך הבהיר כי ימשיך לעסוק ביצירה מוזיקלית באופן עצמאי.

חזרה למוזיקה: 2006–2008

במשך כשנה אכן התנזר בניון מהופעות ומפעילות מוזיקלית, אך בפברואר 2006 שב לפעילות עם האלבום "הכל עד לכאן", אשר סימן את תחילת דרכו של בניון כאמן עצמאי. גם באלבום זה שיתף פעולה עם נדב ביטון ושמוליק דניאל בעיבודים, ועם אסף אטדגי בכתיבה. מתוך האלבום יצאו הסינגלים "הכל עד לכאן", "שיגרה" ו"עיניה". בשיר "נשמתי" שמופיע באלבום, התארח הפסנתרן היהודי-אלג'יראי מוריס אל מדיוני. בנובמבר 2006 שב להופיע, עם המופע הנושא את שם האלבום.
ב-25 ביולי 2007 יצא אלבום נוסף של בניון, "אלוף בשחור (הרהורים)". אלבום זה מכיל יצירה מוזיקלית אחת בת כ-40 דקות, שניתן להגדירה כ"אופרת רוק בסגנון ערבי מסורתי". מאלבום זה לא פורסם סינגל באופן רשמי, אך תחנות הרדיו בחרו להשמיע מתוכו את הקטע הנושא את שם האלבום. אף על פי שלא נמכר באופן מסודר בחנויות ורבים רכשו את האלבום בהזמנה דרך רשת האינטרנט, זכה להגיע למעמד של אלבום "זהב".
בשנת 2007 הגיש בניון תביעה נגד מספר חברות תקליטים ונגד הפדרציה הישראלית לתקליטים בתואנה שכספי תמלוגים שהגיעו לו חולקו בין חברות התקליטים באופן בלתי חוקי. התביעה הסתיימה בהסכם פשרה בין הצדדים.
בתחילת 2008 יצא בניון למסע ההופעות "טריו", שבו הוא מופיע על הבמה יחד עם נדב ביטון ושמוליק דניאל. באותה שנה הקליט את מילות "התקווה" עם הלחן החסידי הידוע לשיר "אלי אתה ואודך", כשברקע קטעי חדשות מן הרדיו הנוגעים למציאות הישראלית, ושלח את השיר בליווי מכתב אישי לשרי הממשלה. באפריל של אותה שנה הוציא לרדיו את הסינגל "עומד בשער", ולקראת יום הזיכרון לחללי מערכות ישראל, במסגרת המיזם "עוד מעט נהפוך לשיר", הלחין והקליט שיר בשם "גבורה" שכתב רס"ן רועי קליין, מקבל עיטור העוז.
ב-24 בספטמבר 2008 יצא אלבומו "עומד בשער". שיר הנושא מתוך האלבום, אשר עוסק בכמיהה לבוא הגואל, נקשר בין היתר לגלעד שליט, ובניון אף ביצע את השיר בעצרת מרכזית לשיחרורו שהתקיימה בגבול רצועת עזה.

אוסף ראשון ו"אני אחיך": 2009–2011

ב-27 באוגוסט 2009 השיק בניון את אלבום האוסף הראשון שלו, "שעה של אור". האלבום כולל עיבודים חדשים לשיריו המוכרים, שירים מכלל אלבומיו ומספר שירים שלא הופיעו באלבומים קודמים. ביום השקת האלבום הופיע בניון בבריכת הסולטאן בירושלים, תחת הכותרת "עשור ליצירתו". בהופעה ניגנה תזמורת כלי קשת ביחד עם נגניו הקבועים. ההופעה זכתה להצלחה רבה ועל פי הערכות הגיעו למעלה מ-4,000 איש. באוקטובר 2009, ב"מופע העשור" שהתקיים בבריכת הסולטאן, זכה בניון במקום השני בתואר "זמר העשור" ושירו "ניצחת איתי הכל" נבחר למקום השני בתחרות "מצעד העשור". המופע נערך במסגרת פרויקט "פסקול העשור" של ערוץ 24 וגלי צה"ל. בסוף שנת 2009 הופיע בניון בתיאטרון קיסריה, והופעתו זכתה לשבחים רבים בערוצי התקשורת השונים.
בשנת 2010 הקליט בניון אלבום משותף עם האמן יהודה מסס, הנקרא "מחשבות". מתוכו יצאו כסינגלים שיר הנושא וסינגל נוסף בשם "גג העולם".
לקראת יום הזיכרון לחללי מערכות ישראל 2010 הוציא בניון את השיר "אני אחיך". בשיר, שאותו כתב והלחין בניון, הוא יצא נגד יהודים הפוגעים לדעתו בביטחון המדינה ובפרט נגד ישראלים המגישים תביעות משפטיות בחו"ל נגד חיילי צה"ל באשמת פשעי מלחמה ("הפה שלי חתום תמיד למען ביטחונך, אבל אתה מוסר אותי לזר"). בניון הכחיש את הטענה שהשיר מכוון נגד השמאל הישראלי ואמר שצה"ל לא שייך לימין או לשמאל.
ביוני 2010, לאחר ההשתלטות של שייטת 13 על המשט הטורקי לעזה, הקליט בניון את "שיר ערש" למילותיו של יועץ התקשורת משה קלוגהפט. בביצוע השיר השתתפו 11 חברי כנסת ממפלגות קדימה, הליכוד וישראל ביתנו במיזם הוקרה לשייטת.
באוגוסט 2010 הוציא בניון את האלבום "לדעת הכל" מתוכו יצאו הסינגלים "לדעת הכל" ו"חזון יחזקאל". בנוסף, בניון העלה לאתר יו-טיוב "גלויות מוזיקליות" שבהן הסביר על השירים. באותה שנה כתב לשיר לוי את השיר "בוקר".
בתחילת 2011 כתב והלחין לגלי עטרי כמה שירים שמהם התפרסמו הסינגלים "עזוב" "מכאן לשם" ו"היו ימים".

2011 ואילך

במרץ 2011 כתב, הלחין ושר בניון את השיר "סיפורו של אני אוהב אותך". השיר נכתב עקב הדיון הציבורי בנושא המוזיקה הים תיכונית, שפרץ כאשר הזמר יהורם גאון התבטא כנגד הסגנון. השיר נכתב במכוון בצורה בה אי אפשר לדעת מה היא דעתו של בניון בנושא, והוא מקווה שהשיר "יצור שיח ציבורי תרבותי ומכובד על הנושא המדובר" (כך פורסם בדף שלו בפייסבוק).
באפריל 2011 הקליט את השיר "התנערי" למילותיו של משה קלוגהפט, בעבור תמר פוגל ששרדה את הטבח בו נרצחו בני משפחתה באיתמר. השיר מכיל בית מתוך "לכה דודי" שגם הוקרא בהלוויה: "התנערי מעפר, קומי, לבשי בגדי תפארתך". לאחר מספר ימים הקליט גרסה נוספת עם מקהלת הילדים "פרחי יואב" מאיתמר, בה היה חבר יואב, אחד הנרצחים בפיגוע. בניון החל לפרסם שירים רבים - שלא יצאו באופן מסודר לרדיו - בעמוד הפייסבוק שלו, ועל כך כתב: "לאור התהיות והשאלות שמתעוררות לגבי היציאות האומנתיות שלי בתקופה האחרונה, אני מבקש להבהיר שמבחינתי פייסבוק הוא מגרש המשחקים האומנותי שלי, מן מקום להגשים בו את כל החלומות, וכאן אני מעוניין להוציא את הדברים הכי כיפיים והכי מוזרים. לכן אשמח אם תקחו זאת בפרופורציה המתאימה".
בסוף אפריל הוציא אלבום בערבית בשם "Zini" ובו לחנים לתרגומים של טקסטים מספר קהלת. חלק מהשירים הוקלטו בשביל לתמוך במורדים בהפגנות בסוריה.
בתחילת יוני הוציא אלבום מיוחד בשם "המקלט" ובו שירים שהקליט זמן רב קודם לכן. האלבום הופץ באינטרנט בלבד ולא יצא על גבי תקליטור.
בתחילת 2012 הוציא את האלבום "עץ על מים". האלבום זכה לשבחים מפליגים בקרב מבקרי המוזיקה. קודם לכן הוציא את הסינגלים "עד מתי", "אם אשכחך אהובתי" ו"כמו תינוק". באלבום שיתף בניון פעולה עם אשתו המשוררת מרים גולן, שכתבה את השירים "עץ על מים", "אחרי שנקרע הים", "מלך בשדה (תודה)", "לאן אלך מרוחך" ו"שיר מולדת". בניון גם הכניס לאלבום גרסת כיסוי לשירה של נעמי שמר "כמו חצב", ששר במקור יהורם גאון.
באותה שנה יצא אלבומו של ישי לוי, "את", שבניון כתב והלחין את רוב שיריו. מהם התפרסם הסינגל "את", וכן השיר "די לך", שבו השתתף בניון בשירה. השיר "את" זכה בפרס 'שיר השנה' של אקו"ם באותה שנה. בשנה זאת השתתף בפרויקט של 'קול ישראל' "הקול עוד נשאר" ביום הזיכרון לשואה ולגבורה שם הלחין את "כתוב בעיפרון בקרון החתום" של דן פגיס. בנוסף הופיע בטקס הדלקת המשואות של יום העצמאות ה-64 למדינת ישראל.
באמצע שנת 2013 הוציא בניון את האלבום "שירי ארץ אהבה", בו הוא מחדש שירים ישראליים. קודם לכן הוציא את הסינגלים "שדות גולדברג" (מאיר אריאל), "ילדות נשכחת" (נורית גלרון), "עכשיו התור לאהבה" (עוזי חיטמן), "נוף ילדות" (שלמה ארצי), "עטוף ברחמים" (ריטה) ו"נאסף תשרי" (צביקה פיק). באוגוסט 2013 זכה האלבום בתקליט זהב.
בחודש אוגוסט של אותה שנה יצא אלבומו של יהורם גאון "כביום היוולדי", שהורכב כולו משירים שכתב והלחין בניון. מבין שיריו התפרסמו השירים "תן לי כוח", "בסוף היום" ו"לא אני ולא אתה", שאותו שר גאון בדואט עם בניון.
בתחילת שנת 2014 התראיין לאתר "חב"ד און ליין" וסיפר שהוא מתחבר מאוד לניגוני חב"ד ובתקופה הקרובה הוא מתכנן להוציא לאור הפקות מוזיקליות על ניגונים אלו, ותוך שבועיים פרסם שלושה ניגונים: 'אבינו מלכנו' 'קול דודי דופק', ו'כאייל תערוג'.
בינואר 2014 הלחין וביצע בניון את השיר "האחרון שנשאר" שנכתב על ידי משה קלוגהפט לקראת יום השואה הבינלאומי ובאותה שנה פרסם כמה סינגלים מתוך אלבום עתידי שיקרא "סופה".

בנובמבר 2014, בעקבות הפיגוע בבית הכנסת קהילת בני תורה בירושלים פרסם בניון את השיר "אחמד אוהב ישראל". בשיר מוצג אחמד אשר חי בקרב יהודים כמחבל פוטנציאלי הממתין לשעת כושר, על-אף שנדמה כאזרח מן המניין. ביתו הראשון של השיר: 
"סלאם עליכום קוראים לי אחמד / ואני גר בירושלים / אני לומד באוניברסיטה / איזה דבר או שניים / מי כמוני נהנה מכל העולמות / היום אני מתון וחייכן, מחר אעוף לשמיים / אשלח לגיהינום איזה יהודי או שניים".
 בניון הדגיש לאחר הפרסום כי לא התכוון לאזרחים ערבים נורמטיביים, אלא לפלסטינים שעובדים או לומדים בישראל ובוחרים בדרך הטרור. פרסום השיר, בתקופה מתוחה מבחינת יחסי יהודים-ערבים, עורר סערה ציבורית. עיקר הדיון נסוב על השאלה האם השיר נחשב כגזעני, או שהוא מייצג נאמנה את המציאות. בעקבות פרסום השיר בוטלה הופעה של בניון במשכן הנשיא. ביוני 2015 כתב בניון פניה פומבית לנשיא ובה תקף אותו על "הפניית עורף לבני עמו".
שירתו וכתיבתו הפוליטיות ואקטואליות באו לביטוי גם בשירים נגד ברק אובמה וחנין זועבי.
בשנת 2015 ראה אור האלבום 'סופה', אשר זכה לשבחי הביקורת אך לא זכה להשמעות רבות, למעט שיר הנושא שהפך ללהיט. ליאור שושן ואודי תורג'מן הפיקו מוזיקלית את שירי האלבום. 
בינואר 2017 ראה אור האלבום "מילה ברוח" מתוכו שוחררו לרדיו השירים 'מילה ברוח', 'השגחה פרטית' ו'אין עוד יופי'. האלבום כלל שיתוף הפעולה בין בניון ואשתו, שכתבה את המלים למחצית משירי האלבום.
במרץ 2019 שיחרר בניון את הסינגל ״מחר״ כחלק מפרויקט ההנצחה 
ליום הזיכרון של ynet 
הפרויקט נשא את השם ״יצירת חיי״
השיר הוקדש לזכרו של סרן ישי רוסלס 
את השיר כתב והלחין בניון לצד הפקתם של נדב ביטון ויוני טלבי. 
במאי 2019 הוציא את השיר "בשורה", שכתב והלחין, לעיבוד של נדב ביטון. טקסט השיר עוסק בתהליכים ומשברים שעוברים על בני האדם ביומיום, והניסיונות למצוא להם פתרונות.

חייו האישיים

בשנת 2005 נשא לאשה את המשוררת מרים גולן, ולזוג נולדו בן ובת. בניון כיום פרוד מאשתו ומתגורר במודיעין.
בתקופה שלאחר אלבומו השלישי, החל בניון בתהליך חזרה בתשובה באופן עצמאי. בראיונות שונים הסביר בניון כי אינו רואה עצמו משויך לזרם מסוים, וכי הוא יונק מאפיינים ממקורות שונים ומגוונים. בראיון לידיעות אחרונות במרץ 2018 טען בניון כי חלה אצלו התרחקות מן הדת, אך הוא עדיין נותר אדם מאמין.
עמיר הוא בן דודו מדרגה שנייה של הכדורגלן יוסי בניון. המוזיקאי חנן-יה ישראל בוהדנה הוא בן דודתו ואחיו הצעיר הוא הזמר אבי בניון.